Belhar: Grootste debat in NG Kerk komDie bekendstelling môre van Kraal Uitgewers se nuwe boek, Belhar geweeg, sal na verwagting die grootste debat tot op hede in die NG Kerk inlui. Agtien skrywers, waaronder prominente kerklui en meningsvormers soos prof. Piet Strauss, prof. Pieter Potgieter en genl. Johan van der Merwe, laat in dié boek hul stemme oor die moontlike instelling van Belhar as vierde belydenisskrif hoor. Belhar geweeg is die eerste boek van sy soort wat as’t ware die ‘ander kant’ van die populêre debat oor Belhar laat hoor. Die boek word môre by die Aardklop-kunstefees in Potchefstroom bekendgestel. Prof. Strauss sal tydens die geleentheid oor die boek en oor Belhar praat. Volgens prof. Strauss is Belhar geweeg noodsaaklik, aangesien dit ’n platform vir die brandende Belhar-debat bied. “Die gesprekke oor Belhar is noodsaaklik omdat die NG Kerk waarskynlik nou by die grootste kruispad in sy bestaan is. Talle kerklidmate is krities oor Belhar en verlang ’n behoorlike evaluering daarvan – en dít is juis wat Belhar geweeg bied. Die boek sal egter nie sonder teenkanting begroet word nie en sal moontlik ’n groot debat in die NG Kerk ontketen, maar dit is presies wat nodig is.”